Erbgħin miljun arma iktar mill-popolazzjoni Amerikana.Wieħed ma jistax jgħid eżatt kemm hemm armi tan-nar, bħal pistoli u snieter, fl-Amerika. Imma, skont dawk li jimpurtaw l-armi, hu maħsub li fl-1996 kien hemm mal-242 miljun arma fl-idejn. Fis-sena 2000 l-armi żdiedu għal-259 miljun u fis-sena 2009 telgħu għal 310 miljun arma. Dan in-numru ta' armi qed jiżdied b'rata allarmanti kull sena. Bħalissa l-popolazzjoni tal-Amerika hija 324 miljun. Jekk nagħmlu kalkulazzjoni, insibu li llum hemm armi fl-idejn iktar minn kemm hi l-popolazzjoni fl-Amerika. Skont tagħrif li nġabar mill-Bureau of Alcohol, Tobacco, Firearms and Explosive (ATF), instab li hemm madwar 575 miljun arma fl-idejn fl-Istati Uniti. Dan ifisser li hemm 40 miljun arma iktar mill-popolazzjoni Amerikana. Din hija stima. Ħafna minn dawn l-armi jidħlu illegalment, oħrajn jintilfu jew jinqerdu. L-ATF qalet ukoll li fl-2009 il-produzzjoni tal-armi żdiedet b'5.6%, u fl-2013 irduppjat għal 10.9%. Tikber il-vjolenza Dan in-numru enormi ta' armi tan-nar fl-idejn, jirriżulta f'eluf ta' mwiet u inċidenti kull sena fl-Stati Uniti. Skont is-Centre of Disease Control and Prevention, fl-2013 kien hemm mas-64,258 inċident mhux fatali bl-armi tan-nar; 11,208 omiċidju; 21,175 suwiċidju; 505 mewt aċċidentali bl-istess arma; u 281 li ntlaqtu mhux b'intenzjoni. Dan jagħmel total ta' 33,169 mewta relatati mal-armi tan-nar. L-aħħar statistika turi li saru 12,942 qtil bl-armi fis-sena 2015. Dan ifisser 36 qtil kuljum. Ma dawn il-fatalijiet, fl-istess sena saru mal-50,000 inċident vjolenti bl-armi tan-nar. Il-maġġoranza ta' dawn l-inċidenti jsiru bejn għaqdiet ta' ħallelin li jiġġieldu bejniethom jew mal-pulizija. Kwazi kull meta ssir xi serqa minn xi stabbiliment kummerċjali, tintuża arma tan-nar. Skont rapport tal-FBI, l-Amerika hija l-iktar pajjiz fid-dinja bl-iktar armi fl-idejn (irreġistrati) qabel il-Jemen. Obama jieħu azzjoni Fil-5 ta' Jannar 2016, il-President tal-Amerika Barack Obama qal li se jdaħħal iktar kontroll u jieħu passi iktar drastiċi kontra minn juża l-armi tan-nar bi vjolenza. Dan għax il-kriminalità fl-Amerika qiegħda kulma tmur tiżdied. Obama saħaq li hemm bżonn li l-liġi eżistenti tiġi infurzata iktar. Huwa wissa lill-ATF biex jieħdu ħsieb li ma jħallix iktar negozjanti tal-armi tan-nar ibigħu armi mingħajr liċenzja u li jagħmlu riċerka fuq il-persuna li tkun se tixtri l-arma. L-istess tapplika għal min jixtri arma minn fuq l-internet. Kull min jikser din il-liġi jista' jintbagħat ħames snin pruġinerija u multa ta' $250,000. Kien hemm min inqaras, speċjalment għaqdiet li jippreżentaw id-dilettanti tal-armi. Hemm ukoll numru ta' ċittadini li jżommu arma bħala protezzjoni f'darhom jew għal kollezzjoni. Insemmu ftit qtil tal-massa Impossibbli ssemmi l-qtil tal-massa kollu li sar fl-Amerika, imma jekk naraw dak li sar mis-sena 1984 'l hawn insibu li sar mal-47, b'total ta' 450 li tilfu ħajjithom u 489 li sfaw midruba. L-akbar qtil tal-massa fl-Amerika sar riċentament fit-12 ta' Ġinju ta' din s-sena f'Orlando, meta nqatlu 50 ruħ u ndarbu 53 f'nightclub. L-aggressur, Omar Mateen ta' 29 sena, inqatel mis-SWAT Team u bħalissa d-dinja kollha għada maħsuda b'dak li seħħ. Massakru ieħor gravi kien seħħ fis-16 ta' April 2007 meta Seung-hui Cho ta' 23 sena fetaħ in-nar fuq l-istudenti f'kampus fi Blacksburg Virginia Tech, qatel 32 u darab 17. Seung-hui Cho kien neħħa ruħu b'idejh. Fl-24 ta' Diċembru 2012, fi Newtown, Connecticut, ċertu Adam Lanza ta' 20 sena qatel lill-ommu u wara mar l-iskola elimentarja ta' Sandy Hook u qatel 26 ruħ bejn tfal u għalliema. Adam kien għamel suwiċidju fuq ix-xena tad-delitt. Qtil ieħor tal-massa li baqa' jissemma kien sar fis-16 ta' Ottubru 1991 meta George Jo Hennard ta' 35 sena baqa' dieħel f'kafetterija bit-trakk f'Killeen Texas u beda jispara bl-addoċċ. Georġe qatel 22 ruħ u darab 20 oħra. Dan il-qattiel kien instab mejjet b'tir f'rasu ftit 'il bogħod minn fejn sar ir-reat. Ma nistax inħalli barra massakru ieħor li seħħ fi stabbiliment tal-ikel tal-McDonalds f'San Ysidro California. James Oliver Huberty ta' 41 sena, bi tpattija għax tilef l-impieġ tiegħu bħala security guard, spara u qatel 21 persuna u darab 19 oħra. James inqatel mil-pulizija meta nstab moħbi fuq bejt tal-uffiċċju tal-posta viċin fejn sar dan id-delitt. Dawn kienu l-iktar traġedji ta' qtil tal-massa li ssemmew dawn l-aħħar tletin sena. Il-Washington Post irrappurtat li mill-ewwel tas-sena sat-30 ta' Novembru 2015, jiġifieri fi 334 ġurnata, saru 351 sparatura tal-massa fl-Istati Uniti. Sparatura tal-massa hija meta jkun hemm iktar minn erba' persuni involuti fir-reat, inkluż l-aggressur.